b'\n_START_ARTICLE_\nMikko Kammari\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nTalonpoikaisperheeseen syntynyt Kammari k\xc3\xa4vi alkeiskoulun j\xc3\xa4lkeen semstvon opettajaopiston Pietarissa ja ty\xc3\xb6skenteli opettajana ja paikallisen kansanvalistusosaston johtajana. H\xc3\xa4n liittyi bol\xc5\xa1evikkipuolueeseen vuonna 1919, toimi marksismi-leninismin opettajana Leningradin alueen puoluekoulussa ja valmistui Punaisen professuurin instituutista vuonna 1931. Kammari opetti filosofiaa korkeakouluissa ja toimi vuosina 1936\xe2\x80\x931940 NKP(b):n keskuskomitean Marxin-Engelsin-Leninin instituutin vanhempana tutkijana. Vuonna 1935 h\xc3\xa4nelle my\xc3\xb6nnettiin filosofian kandidaatin oppiarvo ja professorin arvonimi. Toisen maailmansodan aikana h\xc3\xa4n oli Neuvostoliiton radion suomenkielisen toimituksen vastaava toimittaja._NEWLINE_Vuosina 1945\xe2\x80\x931949 Kammari ty\xc3\xb6skenteli Neuvostoliiton tiedeakatemian filosofian instituutin vanhempana tutkijana ja sektorinjohtajana. Vuonna 1949 h\xc3\xa4n puolusti v\xc3\xa4it\xc3\xb6skirjaansa Marksizm-leninizm o roli lit\xc5\xa1nosti v istorii (\xe2\x80\x9dMarksismi-leninismi yksil\xc3\xb6n roolista historiassa\xe2\x80\x9d). Vuonna 1950 Kammarille my\xc3\xb6nnettiin filosofian tohtorin oppiarvo ja vuonna 1954 h\xc3\xa4net valittiin tiedeakatemian kirjeenvaihtajaj\xc3\xa4seneksi. Vuosina 1953\xe2\x80\x931961 Kammari toimi tiedeakatemian talous-, filosofia- ja oikeustieteiden osaston akateemisena varasihteerin\xc3\xa4 ja vuodesta 1957 l\xc3\xa4htien osaston byroon j\xc3\xa4senen\xc3\xa4. Vuosina 1949\xe2\x80\x931954 h\xc3\xa4n ty\xc3\xb6skenteli my\xc3\xb6s NKP:n keskuskomitean Kommunist-aikakauslehden toimittajana ja vuosina 1954\xe2\x80\x931959 Voprosy filosofii -lehden p\xc3\xa4\xc3\xa4toimittajana._NEWLINE_Kammari tunnetaan useiden Stalinia ylist\xc3\xa4vien kirjoitusten tekij\xc3\xa4n\xc3\xa4. H\xc3\xa4nen Pavel Judinin kanssa kirjoittamansa artikkeli Tovari\xc5\xa1t\xc5\xa1 Stalin o razrabotke Leninym materialistit\xc5\xa1eskoi dialektiki (\xe2\x80\x9dToveri Stalin Leninin kehitt\xc3\xa4m\xc3\xa4st\xc3\xa4 materialistisesta dialektiikasta\xe2\x80\x9d, 1932) oli yksi ensimm\xc3\xa4isist\xc3\xa4 julkaisuista, joissa Leninin toimintaa arvioidaan Stalinin n\xc3\xa4kemysten pohjalta. Kammari osallistui innokkaasti 1930-luvun filosofiseen keskusteluun, jossa h\xc3\xa4n syytti akateemikko Abram Deborinin ryhm\xc3\xa4\xc3\xa4 oikeisto-opportunismista ja trotskilaisuudesta. H\xc3\xa4n oli mukana laatimassa muun muassa tiedeakatemian yhteismonografioita O sovetskom sotsialistit\xc5\xa1eskom ob\xc5\xa1t\xc5\xa1estve (\xe2\x80\x9dNeuvostoliittolaisesta sosialistisesta yhteiskunnasta\xe2\x80\x9d, 1948), Istorit\xc5\xa1eski materializm (\xe2\x80\x9dHistoriallinen materialismi\xe2\x80\x9d, 1950 ja 1954) ja Osnovy marksistskoi filosofii (\xe2\x80\x9dMarksilaisen filosofian perusteet\xe2\x80\x9d, 1959). Kammari sai v\xc3\xa4it\xc3\xb6skirjastaan tiedeakatemian puhemiehist\xc3\xb6n rahapalkinnon vuonna 1952 ja vuonna 1954 h\xc3\xa4nelle my\xc3\xb6nnettiin ty\xc3\xb6n punaisen lipun kunniamerkki. H\xc3\xa4net on haudattu Moskovaan Novodevit\xc5\xa1in hautausmaalle.'